Kolumni: Vierumäen nuori velho lämmitti Ketterän mestaruussaunan - Etelä-Saimaa\nKolumni: Vierumäen nuori velho lämmit...\nJulkaistu 24.4.2019 22:48\nKetterä ylsi kaikkien aikojen parhaaseen saavutukseensa kiipeämällä heti toisella kaudellaan Mestiksen mestariksi.\nImatralla juhlat ovat alkaneet ja tähän voisi väritellä kaunista tarinaa, kuinka seura nousi pettymysten ja vaikeuksien kautta eteläkarjalaisen kiekkoyleisön tämän kevään lemmikiksi, mutta loppupeleissä tarvitaan vain osaava valmennus, vahvat taustat sekä hyviä ja sitoutuneita pelaajia.\nVuosituhannen vaihteesta muistetaan, miten Mikkelin Jukurit pompahti suoraan alasarjojen syövereistä Mestikseen ja voitti mestaruuden kolmesti peräkkäin heti ensimmäisinä vuosinaan toisella sarjatasolla.\nMikkeliläisten penkin takana vaikutti Risto Dufva, joka ei kai suurempia esittelyjä kaipaa. Ketterälle Vierumäen valmennuskoulun kasvatin Matias Lehtosen löytäminen osoittautui puolestaan melkoiseksi lottovoitoksi.\nNyt nousee korkeintaan viisari Ketterän mestaruussaunan lämpömittarissa.\nVahvaa tampereen murretta vääntävää nuorta Lehtosta kuvaillaan töitä kaihtamattomaksi, avoimeksi ja rehelliseksi persoonaksi, jolla valmentajana tuntuu olevan myös isot linjat hallussa, eli toiminnassa on punainen lanka.\nSitä Lehtonenkaan ei ole yrittänyt kiistää, etteikö housunpuntti olisi pari vuotta sitten tutissut, kun hän huomasi yht´ äkkiä olevansa Mestis-joukkueen päävalmentaja.\nTuolloin Ketterä sai talousvaikeuksiin ajautuneen Kajaanin Hokin sarjapaikan ja palasi jääkiekon toiselle sarjatasolle peräti 20 vuoden korpivaelluksen jälkeen.\nSen verran pitää ottaa alun lievästi vähätteleviä puheita kasvutarinoista myös takaisin, että kyllä Ketterässäkin tapahtui selvää kasvua viime kevääseen verrattuna.\nAinakin päävalmentaja hallitsi tällä kertaa hermonsa huomattavasti paremmin kuin vuosi sitten, jolloin kierrokset konehuoneessa vaikuttivat nousevan liian koviksi.\nKetterä on Mestiksen mestari!!! — Juhlat Imatralla ovat alkaneet 24.4.2019 21:01


SATO vuosikertomus 2016 - GRI\nSATOn raportointi on tehty soveltaen GRI G4-ohjeiston peruslaajuutta (Core) sekä GRI G4:n rakennus- ja kiinteistöalan toimialakohtaista ohjeistusta (CRESS).\nSATOn yhteiskuntavastuun ja olennaisuusarvion taustalla ovat sidosryhmien keskeiset tavoitteet, SATOn strategiset tavoitteet ja vastuullisuuspolitiikka. SATOn olennaisuusmatriisi määrittää GRI-raportin kehyksen ja raportoitavat tunnusluvut.\nOlemme asettaneet tavoitteet ja suunnitelleet vastuullisuustyömme toimenpiteet ympäristön, talouden ja sosiaalisen vastuun kannalta. Lisäksi haluamme jatkuvasti kehittää vastuullisuustyötämme erillisten kehittämistavoitteiden avulla.\nSATOn asuntojen energiatehokkuuden tunnusluvut ja muut raportissa käytetyt käsitteet löytyvät täältä.\nRaportissa esitetään GRI G4-ohjeiston yleinen perussisältö (General Standard Disclosures) ja erityinen perussisältö (Specific Standard Disclosures), joka muodostuu johtamiskäytäntöjen kuvauksista ja tunnusluvuista SATOlle olennaisiksi tunnistettujen näkökohtien osalta.\nVastuullisuusraporttimme on riippumattoman ulkopuolisen tahon varmentama ympäristövastuun tunnuslukujen osalta. Varmennuksen kriteeristönä on Global Reporting Initiativen G4-raportointiohjeisto.


Bismarckin tuho *** | Teevee | Iltalehti.fi\nKeskiviikko 21.2.2007 klo 19.03\nLEWIS GILBERT (1960)\nKun Saksan laivaston ylpeys taistelulaiva Bismarck yritti yhdessä raskaan risteilijä Prinz Eugenin kanssa 1941 murtautua Tanskansalmen läpi Islannin ja Grönlannin välistä Atlantin laivareiteille, se törmäsi toukokuun lopulla britteihin. Lyhyessä taistelussa 24.5. Englannin laivaston lippulaiva, taisteluristeilijä HMS Hood räjähti, samoin räjähti tiedosta Winston Churchill käskynä "Sink the Bismarck!".\nKäsky oli selvä, toteutus vaikeaa, sillä Bismarck katosi briteiltä muutaman virheen takia. Mutta myös Bismarck teki virheitä eli radioi jotakin Berliiniin pyrkiessään omien vaurioidensa vuoksi St.Nazaireen telakalle.\nKun aluksen sijainti oli selvillä, britit keräsivät taisteluosaston. Mutta ennen kuin se sai kontaktin viholliseen, pinta-alusten historian alamäki oli jo näkyvissä: yksinäisen Swordfish-torpedokoneen osuma rikkoi Bismarckin peräsimen ja jätti sen Home Fleetin armoille.\nGilbertin pohja on merikirjailija CS Foresterin (Hornblower-sarja) tapauskirja, ja osin dokumentaariseen tyyliin pyrkiessään ohjaaja käyttää myös ajan dokumentteja ja uutispätkiä.\nChurchillin määräystä sai toteuttaa ensimmäinen merilordi (Laurence Naismith), mutta varsinainen työ amiraliteetissa annettiin kapteeni Jonathan Shepherdille (Kenneth More). Shepherdille Bismarckin metsästys oli eräänlainen kosto - hän oli menettänyt vaimonsa saksalaisten pommituksissa.\nShepherdin mukana filmi pysyy melko lailla maalla, amiraliteetin sotahuoneessa, mutta on myös oman aikansa tekniikalla merelläkin (Pinewood-studioiden tankeissa).\nPientä turhuutta on ollut tuoda Shepherdille ymmärtäjää naisupseeri Anne Davisina (Dana Wynter) ja heikkoutta tehdä vastapuolen amiraali Lütjensistä (Karel Stepanek) ylimielinen, silti epävarma natsifanaatikko - mies on lähes parodia.\nBismarck upposi 27.5.1941 ja vei mukanaan noin 2 100 miestä.


Winestudio - viinijuttuja: Sata lasissa 12 - Ogier Chateauneuf-du-Pape Clos de l`Oratoire Des Papes\nSata lasissa 12 - Ogier Chateauneuf-du-Pape Clos de l`Oratoire Des Papes\nSyötiin Maxin kanssa vähän pihviä ja maistettiin kyytipoikana Ogierin Chateauneuf-du-Pape Clos de l`Oratoire Des Papes.\nViini uhkuu tummaa marjaa, mausteita, yrttejä ja alkoholia, kääk! 15% todella tuntuu ja kuvittelisin, että tämä viini olisi parhaimmillaan jumalattoman kylmänä talvi-iltana. Ruoka saa ainakin olla vahvempaa kuin peruspihvi salaatin kanssa.\nTodella runsas ja klassinen Pape, 42,90€, ei pöllömpi.\nViinistä tykättiin myös Vuoden Viinit-kilpailussa kunniamaininnan verran.\n12 kuukautta 30-vuotiaissa tammitynnyreissä on tehnyt terää viinille. Sekoituksesta löytyy Grenache 80%, Syrah 8%, Mourvedre 7% ja Cinsault 5%. Lystikäs etiketti on vuodelta 1926. Jollei ilmat lämpene, oiva juhannusviini.


Täällä sitä nyt tehdään.\nLupasimme ylihuomisen Helsingin, ja nyt sitä rakennetaan. Kallion virastotalojen korttelin ympäristössa louhitaan vanhaa ja pystytetään uutta.\nMitä me oikein rakennetaan?\nLyyra tuo Kallion asukkaiden kotiovelle niin päivittäistavarakaupat kuin erikoisemmat putiikitkin. Lisäksi Lyyra tarjoaa arjen palveluita laidasta laitaan. Rakennamme niin ikään maailman kestävintä hotellia kuin asuntoja kansainvälisille tutkijoille.\nMiten kauan urakka kestää?\nYhteensä 7000m2 kokoisesta korttelista on suora yhteys Hakaniemen metroasemalle, ja jopa 400 eri julkisen liikenteen yhteyttä ohittaa korttelin tunnissa. Hyvää pitää kuitenkin odottaa hetki! Lyyran rakennusurakka aloitettiin tammikuussa 2020, ja yleisölle tilat aukeavat 2022 loppuun mennessä.\nSeuraa Lyyran rakennusurakkaa livekamerasta!\nMiten rakentaminen vaikuttaa juuri minuun?\nLyyran rakennusurakka vaikuttaa ympäröivän alueen kulkuihin ja järjestelyihin. Tiedotamme ajankohtaisista muutoksista tällä sivulla. Pysyäksesi aina ajan tasalla voit myös tilata vaivattomasti kuukausittaisen uutiskirjeen.\nLyyraa rakennetaan Hakaniemen metroaseman yläpuolelle, mistä johtuen joudumme sulkemaan kulun metroon - pyrimme kuitenkin aina pitämään auki jomman kumman Linjojen sisäänkäynnin. Tällä hetkellä esteetön kulku metroasemalle tapahtuu Hakaniemen torin puolelta.\nLouhinta aiheuttaa luonnollisesti meluhäiriötä, ja pahoittelemme siitä aiheutunutta haittaa. Kaupungin meluluvan mukaisesti suoritamme louhintatöitä vain tiettyinä kellonaikoina arkipäivisin. Löydät lisätietoa usein kysytyistä kysymyksistä tältä sivulta!\nTäältä löydät lähialueen taloyhtiöille jaellut asukastiedotteet.\nTäältä löydät lisää tietoa Lyyran louhinnasta ja rakennusurakasta. Päivitämme kysymyksiä ja vastauksia ajoittain.\nJulkisen liikenteen järjestelyistä vastaa HSL.\nRakennusurakasta vastaa Haahtela. Lyyran rakennuttaa Ylva Helsinki.\nMiksi louhintaa tehdään?\nLyyran rakentaminen edellyttää mittavia louhintoja, sillä Lyyrassa on enemmän maanalaisia kellarikerroksia kuin tonteilla aiemmin sijainneilla rakennuksilla.\nMitkä ovat melua aiheuttavan työn kellonajat ja muut meluavan työn rajoitteet?\nMelua aiheuttavia työvaiheita suoritetaan hankkeen maanrakennusurakoitsijan (SRV Infra Oy) tekemään meluilmoitukseen saadun päätöksen mukaisesti maanantaista perjantaihin klo 7–18 ja louhintaräjäytykset pyritään tekemään tasatunnein. Räjäytyksistä ilmoitetaan äänimerkillä työmaan välittömään läheisyyteen. Tarvittaessa liikenne pysäytetään työmaan läheisyydessä räjäytyksen ajaksi.\nLouhintatyöt jatkuvat vuoden 2021 alkupuolelle saakka ja jossain määrin meluhaitta vähenee mitä syvemmälle louhinta etenee. Louhintojen jälkeen meluhaitat vähenevät oleellisesti.\nMiten työmaa ehkäisee pölyn kulkeutumista ympäristöön?\nPölyä kerätään maanrakennusvaiheessa poravaunuissa oleviin pölypusseihin ja pölyäviä alueita kastellaan paloletkulla. Pölypussit kerätään erikseen lavalle, jossa ne kuljetetaan suojattuna pois.\nTyömaalla on jatkuvasti käytössä harjakone, jolla työmaata ympäröivät katualueet pidetään puhtaana.\nMiten louhintatärinää seurataan ja hallitaan työmaalla?\nLouhittava kallio pääosin irtiporataan jäävästä kalliosta. Irtiporaus tarkoittaa sitä, että kallioon porataan railo louhintatärinöiden haitallisen siirtymisen estämiseksi.\nLisäksi louhintatärinöitä seurataan jatkuvasti yhteistyössä Suomen Louhintakonsultit Oy:n kanssa. Louhintatöiden vaikutuksia ja tärinän johtumista ympäristöön seurataan lukuisilla lähialueelle sijoitetuilla tärinämittareilla.\nOnko liikennejärjestelyihin tulossa vielä suuria muutoksia?\nEi ole. Toinen metron sisäänkäynneistä on koko ajan käytettävissä.\nMitä reittejä työmaan ajoneuvot pääosin kulkevat työmaalle ja työmaalta pois?\nLouheenajo ja muu työmaaliikenne tapahtuu pääosin Toista linjaa ja Kolmatta linjaa pitkin.\nTyömaaliikenteessä noudatetaan erityistä varovaisuutta ja tarvittaessa liikenteenohjaajat varmistavat liikenteen sujumisen.\nKeneen voin olla yhteydessä, jos haluan tietää louhinnasta lisää?\nTyömaatoteutukseen liittyvät kysymykset voi osoittaa osoitteeseen lyyra@haahtela.fi. Kiireellisissä asioissa voi ottaa yhteyden työmaan päivystyspuhelimeen 044 733 3417.\n31/5/2022 3:23 PM\nTyömaan tiedote, kesäkuu 2022\n13/5/2022 3:20 PM\nTyömaan tiedote, toukokuu 2022\n11/3/2022 4:43 PM\nTyömaan tiedote, maaliskuu 2022\nTilaa uutiskirje - saat aina ensimmäisenä työmaan kuukausikuulumiset.\nEi huolta - emme jaa tietojasi kolmansille osapuolille. Emme myöskään lähetä turhaa sähköpostia.


tammikuu kännykän kautta katsottuna – Maryism\nKirjoitettu 2.2.2012 2.2.2012 julkaissut Marianne\nTammikuu aloitettiin ostamalla päätä huimaavan määrän jouluisia karkkeja ihan tajuttoman halvalla. Nam nam, sokerihumala, I love juu!\nEräänä päivänä tein makaroonilaatikkoa kinkulla. Siitä tuli muuten todella hyvää. Ja toisena päivänä taivas oli upean näköinen.\nNäin paljon lunta meillä oli tammikuun alussa. Ja syntymäpäivän aloitin tentillä ja Star Wars-jäätelöllä.\nSitten syötiin prinsessakakkua kavereitten kanssa ja illalliseksi kiinalaista ruokaa. Siinä järjestyksessä tottakai, olemmehan aikuisia, saamme syödä jälkiruuan ennen illallista! Tämä muuten on ehdottomasti aikuisiän paras juttu!\nSitten lähenikin synttäripippalot ja leivoin kaverini (minä leivoin, se katsoi) kanssa rainbow caken. Niistä tuli kaksi pannukakkua, jotka lyötiin yhteen ja saatiin ihan kelpo tulos kuitenkin. Kaikki tykkäsivät!\nSain synttärilahjaksi epänormaalin suuren määrän alkoholia (jotenkin musta tuntuu siltä, että ruotsalaiset kaverini pilailivat kustannuksellani – koska olen suomalainen hehe). Joka päivä kun kävelin kouluun (ennen tietoa siitä, että tentti meni persuksilleen) kävelin kouluun ja kotiin. Ohitan joka kerta Örebron hautausmaan, joka on aina niin levollisen näköinen.\nAloitin kaulaliinaprojektin, kunnes lanka loppui. Koska mulla ei ollut muutakaan tekemistä, piirsin hienon piirrustuksen Ändin käteen. Se ei jostain kumman syystä siitä oikein tykännyt.\nNäin iloinen se oli siitä piirrustuksesta… kiittämätön moukka! Eräänä toisena päivänä, meille tuli jopa kaksi senttimetriä lunta ja kävelin kauppaan. Kuva on kotikadultani.\nInnostuin tekemään Darth Vader-ristipiston ja pakkanen kiristyi.\nOnneksi sain äidiltä ehkä maailman lämpöisimmät tumput joululahjaksi. Sormeni eivät ikinä enää palele! Paitsi kun olimme markkinoilla kaverin kanssa ja kuljin ilman tumppuja valokuvaamassa ja ihastelemassa tavaroita.\nOnneksi on olemassa suuria kuppeja, josta voi juoda hävyttömiä määriä kuumia juomia. Ja tässä muuten uusin kynsilakkapussukkani – pölläsin tuon YSL meikkipussukan äidiltäni. Luvalla tietenkin.\nLisäksi ostin ehkä maailman lämpöisimmät säärystimet, jotka ovat lämmittäneet kinttujani mukavasti, jopa öisinkin.\nJa siltä se suurinpiirtein näyttikin, tuo tammikuu.\nAvainsanat: Örebro, good time noodle salad, karkki, käsityöt, kuukausi valokuvinaCategories: being mary\n4 vastausta artikkeliin “tammikuu kännykän kautta katsottuna”\nPRINSESSAKAKKU. <3 Mun suurin rakkauteni. Ostin just pakastimeen 4 pientä prinsessakakkuleivosta hätävaraks. Se prinsessapakastekakku on melkeenpä parasta ja noi on samaa sarjaa. Saatan tarvita hätävaraa tulevana viikonloppuna…\nJOO! Se pakasteversio on just se paras! :D Frödinge <3 Varsinkin jos se on vielä vähän jäässä kun sitä syö! Åh, mäki haluan noita hätävaraksi! Mitä viikonloppuna tapahtuu? :P Jos saa udella.\nJoo, just se! Mut ei jäisenä! :D\nEi tapahdu mitään! Paitsi max syön prinsessaleivoksia. :D\nEli just täydellinen viikonloppu! Nyt iski kyllä paha himo mullekkin, taidan ostaa kokonaisen kakun ja syödä sen iiiihan itse.. Aavistuksen jäisenä! ;D siks, koska en jaksa odottaa että koko juttu on sulannut.. siksipä kai mä oon siihen tykästynytkin heheh\nEdellinenkasvojeni uusi bff ja pienen pieni arvonta\nSeuraavapakkasesta, valituksista ja maailman parhaimmasta koulutehtävästä


Uteliaalla mielellä – LEGO® Friends - LEGO.com FI\nLEGO® Friends – Uteliaalla mielellä!\nMikä pelastaa päiväsi? Kuka saa sinut nauramaan? Mikä tekee sinut ylpeäksi? Kuka on paras ystäväsi? Mikä on kaikkien aikojen paras ideasi? Kuka sinä haluat olla?\nLEGO® Friendsit ovat aina uteliaalla mielellä! Ja koska olet täällä, tiedämme, että sinäkin olet. Tervetuloa Heartlake Cityyn – täällä voit rakentaa ja olla kaikkea sitä, mitä rakastat.\nKuka sinä haluat olla tänään?\nOletko koskaan kääntänyt asioita mullin mallin vain nähdäksesi, mitä tapahtuu? Mitä uusia tai suosikkijuttuja haluat tehdä ystäviesi kanssa tänään? Järjestä show, ratsasta ja hyppää esteitä, suunnittele robotteja ja kuppikakkuja, taiteile, lähde ulkoavaruuteen! Ole hassu, kannustava, urhea ja luova. Ole utelias, rakenna ja ole oma itsesi.\nMitä LEGO® Friendsit tekevät mielellään Heartlake Cityssä? Katso, niin tiedät.\nOlivian hauskat robotti-ideat\nLuuletko, että täytyy olla hullu tiedemies rakentaakseen omia robotteja? Mietipä uudestaan! Olivia rakastaa uusien vempainten rakentamista ja koodausta. Vaikka ne eivät toimisikaan ensimmäisellä kerralla. (Tai edes kolmannella...)\nOmaa muusaa etsimässä\nEmma löytää uuden rikoskumppanin Pranksystä, Heartlake Cityn salaperäisestä graffititaiteilijasta. Mutta kuka hän oikeasti on?\nMillainen supertähti sinä olet?\nSiskoksilla Andrealla ja Lizillä on hyvin erilaisia käsityksiä siitä, mitä merkitsee olla supertähti. Voivatko he oppia uusia asioita toisiltaan?\nHauskimmat ystävyyshetket Heartlake Cityssä\nKun sydän on paikallaan, kaikki on mahdollista. Katso joitain LEGO® Friendsien hauskimpia ja parhaita ystävyyshetkiä!\nMitä LEGO® Friendsien kanssa voi rakentaa?\nInnostuitko kokeilemaan jotain uutta? Löydä rakennusideoita uusille LEGO® Friends seteille ja seuraa sydämesi.\nAina Sydänlaatikko-seteistä ja Ystäväpakkauksista eläimiin, leluautoihin ja kahviloihin – löydä OMA intohimosi ja valmistaudu luoviin leikkeihin näiden hauskojen LEGO® Friends settien kanssa.\n41360 Emman liikkuva eläinsairaala\n41363 Mian metsäseikkailu\n41365 Emman taidestudio\n41366 Olivian kuppikakkukahvila\n41367 Stephanien esteratsastus\nJaa LEGO® Friends -luomuksesi\nHaluatko näyttää muille, mitä olet rakentanut LEGO® Friendsien kanssa? Löydä uusia rakennusideoita ja kokeile hauskoja haasteita LEGO Life -sovelluksessa. Lataa ilmainen LEGO Life -sovellus App Storesta tai Google Playstä. (Pyydä ensin lupa vanhemmiltasi!)\nOlisiko nyt aika laulaa, tanssia, näytellä ja esiintyä?\nAndrea ei pelkää unelmoida suuria, ja kertaus on opintojen äiti, jos aikoo Heartlake Cityn seuraavaksi supertähdeksi. Esitys alkaa! Oletko valmis?\nEtsi hauskoja settejä Andrean kanssa\nRakastatko maalaamista, piirtämistä ja muita luovia juttua?\nEmma panee sydämensä jokaiseen taideteokseensa ilahduttaakseen muita. Luonto ja eläimet inspiroivat häntä aina. Mistä sinä saat ideasi?\nEtsi hauskoja settejä Emman kanssa\nRakastatko ulkoiluseikkailuja ystävien kanssa?\nJoskus eläimiä on Mian mielestä helpompi ymmärtää kuin ihmisiä, mutta jokaisella on paikka hänen sydämessään. Ja aina on tilaa vielä yhdelle ystävälle.\nEtsi hauskoja settejä Mian kanssa\nKuka sanoo, ettei kuppikakkuja ja robotteja voi yhdistää?\nOlivia puhuu sujuvasti robotin ohjelmointikieltä. Mikä voisi olla parempaa kuin käyttää kykyjään muiden auttamiseen upeilla – ja maukkailla – keksinnöillä?\nEtsi hauskoja settejä Olivian kanssa\nKilpaileepa Stephanie autoilla tai hevosilla, hän tietää, että parhaaksi yltää vain ystävätiimin avustuksella!\nEtsi hauskoja settejä Stephanien kanssa


keskosvaatepakkaukset - Onnen olohuone\nEtusivu / Keskosten vaatteet / Keskosvaatepakkaukset\nSivuilla olevat pakkaukset ovat heti valmiita postitettaviksi.\nJos noudat pakkauksen putiikilta, tilaa se ennakkoon tai laita pakkauksen numerot viestillä, niin tiedän ottaa mukaani. Pakkaukset ovat säilytyksessä kotonani, koska eivät mahdu putiikille. Pakkaus voidaan myös "hajottaa", jos et tarvitse kaikkia tuotteita tai haluat vaikka haalarin sijaan bodysetin.\nKerrothan osastolla ja ryhmissä pakkauksista ja Kaarinan noutopisteestä muillekin pieniä 40-44-48 kokoisia keskosvaatteita tarvitseville.\nKaarinan putiikilla on runsaasti 40, 44 ja 48 koon hajusteettomia ja eläinpölyttömiä irtovaatteita, joista voidaan koota teidän tarpeeseenne sopiva setti. Kun vauva on kasvanut vaatteista ulos, pakkauksen vaatteet saa jättää muistoksi ensi hetkistä tai ne voi toimittaa meille edelleen jaettavaksi. Otamme vastaan kokoja 40-62cm ja erityisesti tarvetta on pienistä sukista ja potkuhousuista bodisettien ja haalareiden lisäksi. Vaatteita voi toimittaa joko tuomalla putiikin oven taakse arkisin 8-15 tai postittamalla. Paras noutopiste R-kioski Koivula Turku. Jos haluat mukaan ompelemaan, neulomaan villasukkia, pipoja tai peittoja laita rohkeasti viestiä.\nPakkaus sisältää kuvan vaatteet ja tuotteet. Katso otsikosta pakkauksen vaatteiden koko. Autamme tarvittaessa koon valinnassa.\n40 cm pakkaus: Vaatteet mahtuvat 39-44 cm pituiselle keskosvauvalle. Niska-haara mitta bodissa noin 25-26 cm. Päänympärys pipossa 30-32 cm. Alle kilon painoiselle voidaan lisätä pakkaukseen 36 koon body. Tämän pakkauksen lisäksi voi ostaa myös 44/48 koon pakkauksen. Valitse koko vauvan pituuden mukaan.\n44 cm pakkaus: Vaatteet mahtuvat 43-48 cm pituiselle keskosvauvalle. Niska-haara mitta bodissa noin 27-28 cm. Päänympärys pipossa 32-34 cm. Tämän pakkauksen lisäksi voi hankkia 44/48 koon pakkauksen. 44 koko mahtuu noin 2800g saakka.\n44-48 cm pakkaus: Bodit ovat 27-30 cm pituisia. Pakkauksen bodit ovat 44 cm kaavalla valmistettuja ja mahtuvat noin 48 cm saakka. Päänympärys pipoissa 32-34 cm.\n48 cm pakkaus: Bodit ja haalarit ovat niska-haaramitaltaan 30-33 cm pituisia ja valmistettu pidemmällä 44 koon kaavalla. Päänympärys pipoissa 32-34 cm. Mitoitukseltaan reilut housut ovat samaa kokoa 44 ja 48 koon pakkauksissa. 48 koko on pituudeltaan lähellä kaupan 50 kokoa, mutta on kapeampaa mallia.\nRäätälöidyn pakkauksen voi tilata haluamallaan värimaailmalla ja kokoyhdistelmällä ja 4 tai 6 setillä. Räätälöidyt ovat aina allergeenivapaita, kokonaan uusista kankaista valmistettuja ja siksi hieman kalliimpia, kuin osin lahjoitusvaatteista tai -materiaaleista valmistetut edullisemmat pakkaukset. Ostamme kaikkiin pakkauksiin yleensä resorit, yksiväriset, nepparit, neulelangat, peittojen taustat ja vanut, postitustarvikkeet ja pakkauksen hinnalla katetaan myös osan postimaksusta. Ilman yritysyhteistyötä pakkauksen hinta olisi noin 2-3 kertainen pakkaustyypistä riippuen.\nPerushintaisissa (20€) pakkauksissa on voitu käyttää osittain lahjoitusvaatteita tai -kankaita. Näissä voi olla pesuaineen tuoksua tai eläinpölyä. Iso osa kankaista ostetaan uutena myös tämän hintaryhmän pakkauksiin, sillä kysyntä on kasvanut niin paljon, ettei lahjoituskankaat enää riitä kaikkiin pakkauksiin.\nSensitive-pakkauksissa (30€) on käytetty vain uutta ns. kauppapuhdasta kangasta, joten pakkaus soveltuu myös allergiseen perheeseen sekä hajusteherkille. Sensitive pakkauksen vaatteiden kankaat on esipesty hajusteettomasti ennen ompelua.\nKaksosten pakkauksissa hinta on kaksinkertainen, kolmosten kominkertainen vaatemäärän vuoksi.


Marjaanan Maja: tammikuuta 2017\n"Suomessa asuu maailman hölmöin kansa... me olemme jopa rikkaampia kuin norjalaiset" tai siis olisimme, jos käyttäisimme enemmän kansallisaarrettamme, turvetta.\n- ja siellä myös teksti näkyy paremmin\nNäin tänään ylläolevan kaltaisen koko sivun mainoksen maakunnan ykköslehdessä.\nMikä se olikaan se viikon termi. Vaihtoehtoinen totuus? Vaihtoehtoiset faktat?\nRaapustanut Marjaana klo 18.25 4 kommenttia:\nJotenkin olen viime aikoina kiinnittänyt asiaan huomiota lähes päivittäin. Tämän takana on luonnollisesti esikoisen täysi-ikäistyminen ja sen mukanaan tuomat jutut. Autosta näen iltaisin lähinnä perävalot ja monesti, varsinkin viikonloppuisin, olen ehtinyt jo nukkumaan ennen kun hän reissuiltaan palaa. Bensatankki on onneksi ollut aina vähintääkin yhtä täynnä kuin lähtiessä, välillä jopa täydempikin. En valita. Tämä kahden aikuisen rinnakkainelo on vaatinut vähän totuttelua, ja kun tietyt pelisäännöt on sovittu, sujuu se varsin mallikkaasti. Kompromisseja, mutta myös selkeitä sääntöjä - niin kauan kun kotona asuu, pätee se "kenen leipää syöt sen lauluja laulat", oli sitten miten täysi-ikäinen ja itsenäinen tahansa.\nMyös kuopuksessa näkyy jatkuvasti se, että kyse on jo isosta pojasta. Tänä viikonloppuna oli ensimmäinen kerta, kun lähdin illanistujaisiin (naapuriin) niin, että kuopus oli kotona. Yleensä olen nämä menot hoitanut niinä viikonloppuina kun hän on isällään, mutta nyt on aikataulut menneet niin ristiin ja tilanne oli muutenkin sellainen, että oli syytä järjestää pienimuotoisen naisten kokoontumisen. Esikoinen oli lähikaupungissa autolla ja kuopus jäi pelaamaan pleikalla ystävän kanssa niin, että molemmat olivat omissa kodeissaan. Pirauttelin kahden tunnin kohdalla ja kysyin josko lähtisin tulemaan kotiin päin mutta sain tyrmäävän vastaanoton. "Mä oon jo iso poika ja kerrankin saan lanittaa oikein kunnolla." Kun sitten myöhemmin palasin, totesi kuopus innoissaan, että tuntuu, kuin hänkin olisi vähän niin kuin teini - niin kuin isoveljensä - kun sai pelata ja valvoa niin myöhään. Eräänlainen itsenäistymisen ja selviytymisen kokemus siis.\nTänään olemmekin olleet sitten kotona koko porukka. Teimme pizzaa ja saunoimme. Suloinen sunnuntai ja sitten saakin arki tulla!\nRaapustanut Marjaana klo 20.29 4 kommenttia:\nTänä aamuna kuului eteisen peilin edestä:\n- Aattele, jos mulla olis kaksi päätä. Pitäis laittaa tukka molemmista. Hmm, mutta sitten mä voisin puhua molemmista suista...\nLuoja varjele, tässä yhdessäkin päässä ja sen aivoituksissa on tekeminen!\nRaapustanut Marjaana klo 19.15 8 kommenttia:\nToisinaan se kurja olo jatkuu pidempään kuin päivän. Toki tänään oli jo paljon parempi kuin eilen, mutta se ei vielä ihan hirveästi ole. Töissä oli mukavaa (sain pysytellä takahuoneessa puuhailemassa johtajan hommia) mutta väsynyt ja alavireinen on olo. Kirkasvalolamppu tuossa toljottaa. Liekö kevätväsymystä ts. väsymystä pitkään talveen ja kevään kaipuuta? Unta ainakin kaipaan ja sitä pitää viikonloppuna saada.\nOlen onnistunut kehittelemään myös taas Maja-ahdistuksen. Kävin eilen hakemassa kuopuksen ensimmäistä kertaa yhden kaverin luota ja iski kotikateus. Heillä oli ihana rintamamiestalo ja mä niiiiiin haluan sen Oman Majan. Gnjäääh. Olen lukenut tuota kuvassa näkyvää kirjaa ja vaikka se on ihana ja kaikkea, niin tällä hetkellä kyllä ahdistaa. En jotenkin vaan millään pysty uskomaan, että "kun tarpeeksi kuvittelet itsesi johonkin elämäntilanteeseen, niin se toteutuu" ja aarrekartta ja plää plää.\nMinä tein aarrekartan vuosia sitten ja olen kyllä kuvitellut meidät vaikka minne. Kyse ei ole siitä, vaan realismista. Kun paikkakunnalla ei vaan ole tarpeeksi puhtaita osakkeita. Sellainenhan minulle olisi järkevin, yksinäiselle todella pienituloiselle naisihmiselle. Kaikki rivarit, yhtä lukuunottamatta on haisteltu, ja siitäkin tiedän jo ulkoa päin katsottuna, että turha toivo (valesokkeli, 80-luvulla rakennettu...). No, kun jouduin laajentamaan Majan hakua taloihin, tuli vastaan se, että uudet, joissa ehkä voisin hengittääkin, ovat hintansa puolesta aivan ulottumattomissani. Sellaiset taas, joihin voisin ehkä juuri ja juuri saada ja uskaltaa ottaa lainaa, ovatkin sitten sen ikäisiä ja kuntoisia, että voin heittää niille hyvästit sillä perusteella. Siinä ei kuulkaa yhtään auta kuvitelmat taikka mitkään kartat. Kele!\nNo, mutta oikeasti on ollut ihan ok päivä, tästä noustaan taas. Mennään sillä mitä on ja tuulta päin ja mitä näitä kaikkia on?\nRaapustanut Marjaana klo 16.52 8 kommenttia:\nTunnisteet: a-his-tukset, kirjat, Oma Maja\nJoskus minullakin on sellaisia. Tänään oli. Kaikki, ihan kaikki tuntui menevän pieleen. Aamusta asti olin huonolla tuulella, kuopus, jonka kanssa sujuu yleensä mainiosti, vänkäsi jostain syystä joka asiasta vastaan, sellaista täysin turhaa nutinaa. Tällä kertaa jopa siihen pisteeseen, että sanoin hänelle että riittää. Lähti omaan huoneeseensa ja pisti oven perässään kiinni. Mökötti aikansa ja kun ei vielä pihallakaan vastannut kun kysyin jotain, ärähdin ihan kunnolla. Kerroin, että ensimmäisellä kerralla sanoin nätisti enkä ollut ollenkaan vihainen - ja pitää voida sanoa - mutta että mielenosoittaminen itsestään selvästä asiasta saa minut kyllä ajan oloon vihaiseksi. Matkalla jo puhuimmekin muutaman sanan.\nTällainen nostalgiapläjäys viikonvaihteessa...\nTöissä oli muutama hankala mm. laskutusasia ja sitten tuntuu, että Suomi 100 teettää meillä sellaistakin työtä, joka ei välttämättä ihan kirjastohommiin kuulu. Ketutti. Töistä lähdin jalkaisin (auto oli huollossa, siitä ei ole muuta kuin positiivista sanottavaa 😉) ja koitin piristyä auringosta. Huonolla menestyksellä. Kuskasin esikoisen kotiin ja päätin ansainneeni kahvin ja pullan kirpputorikahviossamme. Arvatkaa oliko siellä enää pullia jäljellä...\nNo huomenna on pakko olla paremmin!\nRaapustanut Marjaana klo 15.43 10 kommenttia:\nRaapustanut Marjaana klo 11.24 4 kommenttia:\nKäväisin juuri tuttavapariskunnan luona päiväkahvilla. Vein heille kimpun tulppaaneja - kohtahan on kevät, eikös olekin? - ja ostin toisen itsellenikin. Kummasti piristi mieltä, sekä vierailu että kukat. Kuvassa näkyvä joulukortti oli puutteellisen osoitteen vuoksi seikkaillut ties missä ja löysi perille eilen. Tosin tarrassa oli ilmaistu, että "Osoite selvitetty postissa 17.12.2016". Missähän lie pyörinyt sitten tämän kuukauden?\nEilenkin oli mukava päivä. Kävimme äitini ja hänen miehensä kanssa lähikaupungissa syömässä. Ruoka oli hyvää ja seura myös. Samalla sain hoidettua muutaman kaupunkiasian. Esikoinen oli kuskina ja olipas ihanaa, kun ei tarvinut ajaa kaupungissa, pysäköidä parkkitaloon (vihaan molempia ja nyt sen kaiken hoiti joku muu) ja lisäksi saatoin ottaa lasillisen pari lasillista viiniä ruoan kanssa. Hetkeksi hyvästi tipaton tammikuu... Mennen tullen istuin rauhallisin mielin kyydissä, tuntuu, että esikoisella on homma hyvin hanskassa. Hyvä liikenteenlukukyky, rauhallinen ajotapa ja maltillinen vauhti. Aika mainiota!\nNyt on tarkoitus vaan olla. Illalla ehkä pistäydymme jälkilämmöillä kuntamme rantasaunassa, ystävä on sen varannut ja heidän jälkeensä ei ole ketään muita menossa. Jos saan esikoisen innostumaan, menemme. Huomenna tulee kuopus ja sitä ennen lueskelen ja rentoudun ennen uuden viikon alkua. Jotenkin tämä viikko oli täynnä erilaistä sälää ja kohellusta. Jospa ensi viikko olisi vähän rauhallisempi?\nLukaisin Jyrki Lehtolan kirjoituksen autoverouudistuksesta. Kolme viimeistä kappaletta ovat täyttä timanttia ja ihan viimeisen virkkeen kohdalla pääsi röhönauru. Suosittelen!\nRaapustanut Marjaana klo 14.43 4 kommenttia:\nTunnisteet: arki, juhlaa, lehtikatsaus, ystävät\nRaapustanut Marjaana klo 21.22 6 kommenttia:\nRaapustanut Marjaana klo 10.37 10 kommenttia:\nRaapustanut Marjaana klo 7.02 10 kommenttia:\nRaapustanut Marjaana klo 8.45 4 kommenttia:\nRaapustanut Marjaana klo 21.02 12 kommenttia:\nIhana kolmen päivän viikonloppu (toisin minullahan on niitä peri aatteessa joka viikko, mutta ei tartuta nyt siihen). Kuopus lähti eilen iltapäivällä kaverilleen ja kohta jo soitteli, että voisiko jäädä sinne yökylään. Kun se sopi myös vanhemmille, pakkasin kimpunsa, vein ne perästä ja luovutin auton esikoisen käyttöön. Hän taas oli jo aiemmin ilmoittanut, että lähtisi yöksi lähikuntaan ja näin minulle sukeutui kuin varkain vapaa-ilta. En valita, en. Palapelihulluus on iskenyt täydellä teholla ja onneksi nurkista löytyi kolme 500 palan palapeliä jotka olen joskus alennusmyynnistä minulle ja esikoiselle välipalaksi ostanut. Tekaisin illalla melkein yhden valmiiksi, katsoin Voice of Finlandin ja nautin.\nAamulla aloitin sitä dekkaria ja ahdistavasta teemasta huolimatta se on hotkittava yhdellä istumalla. Sängystä nousin hävyttömän myöhään ja nautin joka hetkestä. Iltapäivällä äiti miehineen sekä vierailulla ollut veljeni tulivat kylään ja nappasivat kuopuksen matkan varrelta kyytiin. Esikoinenkin palasi sovittuun aikaan. Kävimme porukassa syömässä aterian paikallisen huoltoaseman noutopyödästä (joka pesee aakkosketjun kuusi nolla). Oli kivaa.\nVallan mukavasti on muutenkin vapaa mennyt. Kuopus on innostunut nerf-aseilla ammuskelusta ja sijoitti sellaiseen joululahjarahojaankin. Hyvänä äitinä koitan parhaani mukaan osallistua harrastukseen, vaikkei se nyt niin minun mieleeni olekaan. Askartelin maalitaulun:\n- ihan mukavuussyistä. Sitä ennen maalitauluna käytettiin takalistoani...\nRaapustanut Marjaana klo 17.16 4 kommenttia:\nRaapustanut Marjaana klo 11.44 10 kommenttia:\nRaapustanut Marjaana klo 13.18 16 kommenttia:\nRaapustanut Marjaana klo 7.30 16 kommenttia:\nVuosi vaihtui mainioissa merkeissä. Rauhallisesti. Ei ennenaikaisia laukeamisia (kiitos RH, oli ihan pakko napata ja matkia) mutta mukava ilotulitus sitten kun sen aika oli. Jaksoin jopa valvoa!\nYstävä tuli miehensä kanssa istahtamaan iltaa ja aika kului oikein rattoisasti. Esikoinen oli hetken kanssamme mutta lähti sitten kuskiksi kaver(e)illeen, joilla koittaa harmaat ajat huomisesta alkaen. Meidän sankari taitaa valita siviilipalveluksen sisäilmasyistä.\nIllan menu koostui perinteisistä purtavista: itse tehdystä perunasalaatista, sipseistä ja kuohuvasta. Koska joka vuosi pitää kokeilla jotain uutta, valitsin joulupäivän päivällisellä jo aivan mahtavaksi todetun punakaali-fetasalaatin. N-A-M, helppoa, halpaa ja maistuvaa!!!\nLakritsi-suklaa glögi sen sijaan vaati vähän enemmän kommervenkkejä, koska tarkoitus oli tuhota kaikki alkoholipitoinen talosta ja tuo ei meinannut tippua sitten millään. Vichyn ja kokiksen avulla koitettiin ja menihän se sitten viimein. Talon väki kiittää, kaapit on nyt tyhjät, tipaton voi alkaa!\nVieraiden poistuttua hyppäsin välillä terassilla väijymässä raketteja ja välillä katsoin televisiosta Suomi 100-avajaisten juhlatunnelmia kirja toisessa kädessä. Alullaan on Salla Simukan Lumikki-trilogia, joka on käsittääkseni saanut myös elokuvasopimuksen. Välillä täytyy tutustua myös nuoren kirjallisuuteen, että tietää mistä puhutaan.\nRaapustanut Marjaana klo 11.17 8 kommenttia:


Ongelma - Näytölle ei tule kuvaa | AfterDawnin keskustelualueet\nOngelma Näytölle ei tule kuvaa\nViestiketju PC:n rautaan liittyvä keskustelu -osiossa. Ketjun avasi PepsiMax24 01.01.2020.\nElikkäs olin muutama päivä sitten normaalisti pelaamassa ja yhtäkkiä kuva jäätyy odotin 5 minuuttia kuva jäätyneenä sitten päätin että sammutan koneen ja käynnistän uudelleen no sitten näyttö sanoo no signal ja ei näytä ollenkaan muuta kuin mustaa niin missä vika?\nAsus 1060 6GB Expedition\nG.Skill Trident Z RGB 3200mhz\nKingston 240GB UV500\nOlen kokeillut toisella näytönohjaimella ja vaihtanut sen paikkaa koska huomasin että oman näytönohjaimen tuulettimet ei pyöri mutta toisella näytönohjaimella joka ei tarvitse lisävirtaa niin pyöri tuulettimet silti no signal\nEmossa tai powerissa vikaa.\nPepsiMax24 sanoi: ↑\n...näyttö sanoo no signal ja ei näytä ollenkaan muuta kuin mustaa niin missä vika?\nKokeile nyt ensin alkuunsa vain yhdellä muistikammalla kerrallaan. Jostain on lähdettävä liikkeelle. Biosissa voi myöskin ottaa xmp-profiilin pois / default-asetukset jolloin nopeudet rameilla tipahtavat mahdollisesti hieman. Sanomattakin selvää että ylikellotukset pois testausvaiheessa. Ilmeisesti mennään vakio coolerilla.\nVianetsinnässä pitää testata jokainen osatekijä erikseen.\nWhatta Heck, 02.01.2020\nMuisteja on toki hyvä testata, mutta noiden kolmen komponentin välille se vika menee jos ei näytölle ei ilmesty signaalia ja toista näytönohjainta on testattu.\nBiosiin voi olla myös haastavaa mennä ilman näytön signaalia . Emolevyn patteri toki aivan ensimmäiseksi pois kymmeneksi sekunniksi, jotta biosin asetukset saa tehdasmallisiksi.\nHeh, toki pitää päästä ensin biosiin. Halvin ja helpoin keino aloituspostaajan tilanteessa on kokeilla muistikammat erikseen että onko asialla vaikutusta.\nOletkos koittanut toisella näytöllä jos mahdollista??\nOlen koittanut 2 näytöllä kummallakaan ei toimi huomasin samalla että cpu vikavalo vilkkuu hitaasti parikertaa käynnistäessä ja nyt olen koittanut kaikkia ram paikkoja kahdella eri kammalla paitsi ensimmäistä prossusta katsottuna (stock jäähy tulee eteen)


Kodin saanut koira: KENDY (nyk. Kerttu) - Rescueyhdistys Kulkurit ry - Matkalla kotiin! - Kulkurit.fi\nKodin saanut koira: KENDY (nyk. Kerttu)\nKun kevät saapuu Romaniaan, eläinsuojelijan kurkkua kuristaa. Steriloimattomat ja kastroimattomat koirat löytävät toisensa ja lopputuloksena on pentujen suma. Suurin osa kuolee nuorena autojen alle, ihmisen kädestä tai huono ravitsemuksen ja pakkasen aiheuttamiin komplikaatioihin. Osa pennuista on onnekkaita, sillä niiden polut risteävät ystävällisen ja auttamishaluisen ihmisen kanssa. Kulkurien pitkäaikainen yhteistyökumppani, Clinica Veterinara OneVet ylläpitää koiratarhaa romanialaisessa Cosoban kylässä. Tarhalla asuu noin 350 koiraa, kaikki eri lähtökohdista, mutta muutamaa lukuunottamatta kaikki koirat ovat kodittomia. Cosoban tarhan eläinlääkäri ja tarhan omistaja, Adina Vladut on hyväsydäminen ihminen, joka tekee kaikkensa, jotta sinne hylätyillä pennuilla olisi mahdollisuus parempaan elämään. Hän steriloi huikean määrän narttuja vuodessa ja on siten omalta osaltaan vaikuttamassa pysyvästi Romanian kodittomien koirien populaatioon. Hiljakkoin tarhalle on eri teitä löytänyt tiensä noin kuusikymmentä pentua. Pennut päätyvät tarhalle kuka mitenkin, hylättynä tai jonkun työntekijöistä löytämänä. Yksitoista niistä asui ensin erillään tarhan takaosan tyhjässä talossa, mutta niiden kasvaessa ne on nyt yhdistetty yhdeksi isoksi laumaksi. Koko vajaa tusina tulee moitteetta toimeen keskenään eikä edes ruoka ole tappelemisen arvoinen asia. Olisi hienoa, että pennut pääsisivät nopeasti omiin koteihinsa opettelemaan kunnon koirakansalaisiksi, ennenkuin niistä tulee arkoja vähäisten ihmiskontaktien myötä.\nKendy on yksi näistä yhdestätoista pennusta. Se on hiukan pötkylänmallinen söpöliini, joka tarhalla meinaa jäädä isompien jalkoihin. Kendy painaa nyt noin neljä kiloa, eikä siitä odoteta kovin isoa koiraa. Kendy on Adina Vladutin kertoman mukaan äärimmäisen suloinen ja ystävällinen koira, joka mieluummin väistää muita koiria. Muuten se on kyllä iloinen, utelias ja leikkisä koirakakara, joka kuuluisi omaan kotiin, eikä romanialaiselle tarhalle.\nIhana pötkylä saapui eilen omaan kotiinsa ja sai uudeksi nimekseen Kerttu. Onnea Kerttu ja perhe.\nKendy sai parhaan mahdollisen ystävänpäivälahjan, kun se varattiin ikiomaan kotiin Suomeen.\nKendy aloitti kodin etsimisen Kulkurien adoptio-ohjelmassa.\nMikäli Kendy tulee Suomeen niin nuorena, että sitä ei steriloida ennen kotiutumista tuleva koti sitoutuu steriloimaan koiran kohtuullisen ajan kuluessa sen saavuttua Suomeen, mieluiten neljän kuukauden sisällä. Yhdistys osallistuu kodin niin halutessa steriloinnin kustannuksiin 70 eurolla kuittia vastaan. Olethan myös yhteydessä yhdistykseen (varaajaan) ennen sterilointia.\nKendy saapuu Suomeen asianmukaisesti rokotettuna, ulko- ja sisäloishäädettynä ja testattuna useiden sairauksien varalta. Lisäksi Kendy on mikrosirutettu ja sillä on EU-lemmikkipassi.


Kukat pääsiäiseen – Mehukekkerit\nTyömatkalleni osuu sopivasti pieni kukkakauppa, joka ripottelee näin keväisin myytäviään kävelyreittini varrelle. On viikkoja jolloin väriä lähtee mukaan ihan huomaamattani, ja on toki viikkoja jolloin tuntuu että mikään väri ei riitä. Keittiön tunnelma vaihtuu heti kun nuukahtaneet kukat saa vaihdettua tuoreisiin ja virkeisiin, sekä erilaiset pyhät on helppo rytmittää kukkaistutuksilla.\nNiin kuin muissakin ostoksissa, suosin kukissakin kotimaisuutta. Kotimaisten kukkien osto takaa myös työpaikkoja lähiseuduille. Omatunto pysyy rauhassa kun ostaa sirkkalehtimerkillä varustettuja kotimaisia kukkia, joita ihan oikeasti löytyy lähes joka lähikaupasta sesongin mukaan. Joka sesonkiin löytyy myös vinkit erilaisiin asetelmiin Kauniisti Kotimaisen fb-sivuilla.\nLumien sulettua terassimme on kaivannut hieman lisää pirteyttä. Onneksi narsissit kestävät lähes ihan mitä vaan, ja tänä vuonna löysin jopa kahden eri kokoisia narsisseja jotka on tuotettu lähituotantona. Eri kasvussa olevat sipulikukat tuovat iloa pitkäksi aikaa, ja nämä kukat kestävät jopa hieman pakkasta. Ei siis haittaa, mikäli kukkalaatikon unohtaa yöksi ulos (ja kukapa ei välillä unohtaisi). Kukat selviävät pakkasesta kuitenkin paremmin kosteassa mullassa, mutta sisällä liika kastelu vain kasvattaa kukan vartta.\nSisälle oleviin ruukkuihin hyödynsin viimeisimmän Marttalehden vinkkiä pestä juuret ennen lasipurkkiin laittamista. Kukkaruukkuinamme toimii niin kurkkupurkki kuin perinnöksi saatu Aalto-maljakkokin. Oikeastaan lasipurkilla ei ole edes niin väliä, kunhan se pitää vettä. Lisätunnelmaa hain metsästä oksien ja mustikanvarvun muodossa.\nOmassa pienessä pihassa on se hieno puoli, että näistä sipulikukista saa nauttia vielä ensi keväänäkin. Viime kevään pääsiäisnarsissit puskevat jo nyt mullan alta taloyhtiön istutusten keskeltä kun muualla on vielä ihan harmaata. Ei siis kannata heittää hyviä sipuleita roskiin, vaan istuttaa ne kukkien kuihduttua maahan odottamaan ensi kevättä ja pääsiäistä. Kukkiakin voi siis kierrättää vuodesta toiseen äärimmäisen helposti, ja parin vuoden jälkeen pihalla on jo upeat istutukset joka kevät ilman sen suurempia puutarhurin taitoja. Toki ne kehut kannattaa ottaa vastaan hymyssä suin. Narsissit tuovat pääsiäisen, ainakin meille.\nYhteistyössä Kauniisti Kotimainen\nPipot ja huivit kierrättäen\nOi, miten keväinen fiilis tulikaan 🙂\nKiitos LPP! Nythän on kevät, joten saa sitä keväistä fiilistä tullakin 🙂\nKauniita aseltemia! Olit näemmä hoksannut lukea tuon ohjeen mullan pesusta pois toisin kuin minä 😉\nKiitos Laura! Itseasiassa luin siitä jo Marttalehdestä joku aika sitten, ja oli kyllä ihan hyvät vinkit siellä muutenkin. Eniten yllätyin siitä miten hyvin juuret selvisivät pesusta, sillä osa juurista oli aika hyvin toisiinsa kietoutuneita. Sinullakin oli kyllä kivat asetelmat! 🙂\nKauniita kuvia ja kauniita asetelmia ♥ Mun tars kans opetella ostaan itselleni kukkia pöydälle. Niitä katsellessa tulee niin hyvälle mielelle =)


Lasten lauantaina leikitään eläinhahmoa lennätellen 14.11. klo 10-12 - Kimmo Pyykkö Taidemuseo\nLasten lauantaina leikitään eläinhahmoa lennätellen 14.11. klo 10-12\nLasten lauantai on lasten maksuton taidetyöpaja Kimmo Pyykkö -taidemuseossa. Syksyllä tutustutaan varjoteatteriin, jonka ohjaa Nukketeatteri Mantan kapina. Marraskuun aiheena on Metsän eläimet -varjoteatterityöpaja.\nLasten varjonukketyöpaja. Kuva: Anni Keskinen / Kimmo Pyykkö -taidemuseo\n”Minä olen vikkelä ja huima, enkä yhtään tuima. Minä olen kevyt ja soma, olen metsän oma. Viikset sojossa sekä hännänpää kippurassa ja ojossa. Mitä minä mahdan sanoa? Olen ja olla möllötän, välillä tuhisen ja töllötän. Olen kultakarvainen komeus, tanssiva hunajainen tahmeus. Millaista ääntä minä pidän?”\nTyöpajassa lapsi pääsee sukeltamaan varjoteatterin hauskaan maailmaan valmistamalla oman eläinhahmon (haaraniittinukke) ja kuulostelemaan mitä se haluaa kertoa, miten äännellä ja liikkua varjokankaalla. Inspiraationa osallistuja voi poimia metsämaisemaan kätketyn luonnekuvauksen. Tarjolla on myös valmis eläinmalli, josta on helppo ikätason mukaan valmistaa omannäköinen hahmo. Omaa eläintä pääsee liikuttamaan visuaaliseen metsämaisemaan.\nTyöpajan ohjaa Nukketeatteri Mantan kapina.\nSamalla voi poiketa Kuvista kokoelmaksi – Kangasalan kaupungin taidetta -näyttelyssä, joka on esillä taidemuseon kahdessa kerroksessa 19.9.2020 – 3.1.2021. Alle 18-vuotiaat lapset pääsevät maksutta museoon.\nTaidemuseo tarjoaa tarvitseville työpajassa kasvomaskit.


Koripallojoukkueet Ii - Nimenhuuto.com\nListassa ovat joukkueet ja porukat joiden kotipaikka on Ii ja lajina on koripallo, koris ja basketball. Niitä löytyy yhteensä 9 kappaletta. Paikan suosituin urheilulaji on jalkapallo. Muita suosittuja lajeja ovat: salibandy, jääkiekko, lentopallo, pesäpallo, sähly, futsal, koripallo, kaukalopallo ja kuorolaulu.\nMatti kirjoitti: Harkat ke 20.12. klo 19-20.30 ja 27.12. klo 19-20.30 sekä ke 3.1.2018 klo 19-20.30 Nimenhuutoon uusi nimi muokattu, koeta kirjautua... kommentoi jos tarvitset uudet salasanat... https://hokkibasket-a-tytot-naiset.nimenhuuto.com/messages/new (Melkein 3 vuotta sitten)\nHokki Basket-07pojat Nimenhuuto.com\nTämä on Hokki Basket -07 Mikropojat joukkueen sivu. Ilmoittaudu täällä harkkoihin ja otteluihin\nJoukkue etsii pelaajia: Tervetuola joukkoomme! voit ilmoittautua mukaan: http://www.hokkibasket.fi/_d...\nMatti kirjoitti: 3 vs 3 peliä yhteen koriin tänään ruukin koululla. Tuleeko pelureita paikalle? Oon avaamassa ovet kuitenkin. (Noin 2 kuukautta sitten)\nRiihimäen Koripalloseura Nimenhuuto.com\nMatalan tason harrastepelejä kaksi kertaa viikossa.\nAntti kirjoitti: tod näk tulossa, vaikka vaan heittelemään (Yli vuosi sitten)\nRiku kirjoitti: Salivarauskalenterin mukaan sählyn pelaajat ei olisi tulossa perässä olevalle vuorolle, voitaisiin jatkaa vuoroa klo 21 asti. ..Odotan vielä varmistusta, että voimme olla.. (Yli vuosi sitten)\nStreet Club 🏀 Nimenhuuto.com\nPelailoa 1/3 kentällä monarilla\nHokki mikrot 2010-2011 Nimenhuuto.com\nPetri kirjoitti: Moi! Peliasut tulisi palauttaa harjoituksiin keskiviikkoisin tai maanantaisin. Peli asuihin tulossa painatuksia. Terveisin Petri (2 kuukautta sitten)


Kirjoittaja Aihe: Jumalan seurakunnasta ja seurakunnattomuudesta ja uskovien yhteydestä ykseyteen (Luettu 1796 kertaa)\n« Vastaus #30 : 22.08.19 - klo:19:35 »\nPiti vielä tekemäni kysymyksen lisäksi todeta, että minua kiusaa pitkät lainaukset muiden teksteistä mikäli kirjoittaja ei itse ota mitään kantaa lainaamaansa tekstiin. Toinen asia, jonka tahdon tässä sanoa on se, että toisinaan en tiedä mihin kirjoitukseen joku vastaus viittaa, kun sen kirjoittaja ei laita viitettä tai kopion osaakaan siitä tekstistä, johon vastaa.\n« Vastaus #31 : 22.08.19 - klo:19:59 »\nLainaus käyttäjältä: Oloneuvos - 22.08.19 - klo:19:20\nEdesauttaa uskovien yheyttä erottumalla omaksi ryhmäksi.\n« Vastaus #32 : 22.08.19 - klo:21:02 »\nLainaus käyttäjältä: sandia - 22.08.19 - klo:19:59\nKiitos vastauksesta. En saanut tekstiin otetta vaikka katsoin sanakirjasta termin oksymoron merkityksen, mutta nyt sain oikein niskalenkin\n« Vastaus #33 : 22.08.19 - klo:21:09 »\nYhtenäisyyden lisääminen hajottamalla on tosiaan aika toivotonta.\nPaavolan ryhmän ajatus ehkä on,\nettä kaikkien olemassa olevien seurakuntien\njäsenet, jotka käsittävät seurakunnan hänen tavallaan, jättävät seurakuntansa\nja liittyvät uuteen porukkaan.\nOngelma on se, että hyvin pieni osa ihmisistä toimii tuolla tavalla.\nSuurin osa uskovista on lukenut Raamatusta, että Kristuksen hengellisen seurakunnan\nrinnalla uskovat toimivat myös maanpäällisissä paikallisseurakunnissa,\njoiden perustamisesta ja toiminnasta Raamattu antaa perusteellisia ohjeita.\nAjatus kaikkien uudestisyntyneiden uskovien kuulumisesta pelkästään taivaalliseen seurakuntaan ei siis ole raamatullinen,\njoten sen kannattajien vetovoima on vähäinen.\nSe aiheuttaakin lisää hajaannusta ennestäänkin pirstoutuneissa uskovien rivistöissä.\n« Vastaus #34 : 22.08.19 - klo:21:23 »\nLainaus käyttäjältä: Natanael - 22.08.19 - klo:14:52\nVoisit varmaan kertoa rupattelijalle mitä ajattelet tuosta "kadotuksen lapsi" käsitteestä.\nTarkoitan että siinä viitataan ensi lukemalta johonkin tiettyyn ihmiseen.\n« Viimeksi muokattu: 22.08.19 - klo:21:39 kirjoittanut peneriktus16 »\n« Vastaus #35 : 22.08.19 - klo:22:31 »\nLuterilainen näkemys AK:sta\n« Vastaus #36 : 23.08.19 - klo:08:04 »\nKiitos kommentistasi Natanael, mutta en ole samaa mieltä kanssasi. Olisi mielestäni outoa jos sanoisin että nuo seitsemän sinettiä olisi jo avattu ja näin ollen nuo sineteissä kuvatut tapahtumat olisi jo tapahtuneet. Jos näin todella olisi niin silloinhan seitsemänteen ja viimeiseen pasunaankin olisi jo puhallettu ja Herra Jeesus olisi jo saapunut omansa hakemaan täältä maan päältä Karitsan häihin.\n« Vastaus #37 : 23.08.19 - klo:08:49 »\nVoiko joku lyhyesti, selkokielellä,\nkertoa mitä PP neuvoo uskovaa käytännössä tekemään,\nettä toteutuisi tuo hänen saamansa sanoma?\n« Vastaus #38 : 23.08.19 - klo:11:43 »\nLainaus käyttäjältä: Natanael - 22.08.19 - klo:16:15\nKysyn, Natanael, kannatatko sinä dispensationalismia?\n-Se opettaa, että Jumala palauttaa eläinuhrit tuhatvuotiseen valtakuntaan\n-Dispensationalismi opettaa Jeesuksen tulemuksen ja ylöstempauksen tapahtuvan ennen suurta ahdistuksen aikaa ja koska Jumalalla on erilainen suunnitelma Israelille, niin juutalaiset jäisivät kansakuntana seitsemän vuoden vaivan aikaan, kun seurakunta on temmattu Karitsan häihin\n« Vastaus #39 : 23.08.19 - klo:11:58 »\nEi mennä henkilökohtaisuuksiin, koska huomasin äsken, että lukija lukee Paavolan linkit ja siten käsittää asiat näin, mitä Paavola opettaa näin, mutta linkit eivät anna sellaista kuvaa.\nPyytäisin lukemaan huolellisesti ja rauhallisesti ne linkit rukoillen selkeää ymmärrystä, mutta nyt en kirjoita enää niistä linkeistä, enkä hänestä, vaan tuon itse Raamatun opetukset totuuden valoon. Toivon, että minua ymmärrettäisiin oikein, mitä tarkoitan.\nRukoillaan ensin yhteisymmärrystä voidaksemme ymmärtää toisiamme. Poistetaan se sormella osoittaminen keskuudesta. Luetaan huolellisesti ja rauhallisesti rukoillen yhteisymmärrystä, tällä tavalla perehdymme yhteisymmärrykseen, jonka kautta käsitämme asiat ja puhumme samoista asioista. Nyt tuon nämä asiat, niin en näillä asioilla kohdista ketään teistä. Keskitytään, mitä Raamattu puhuu.\nEnnen taivaaseen astumista Jeesus rukoili seurakunnan ykseyden puolesta, jonka kautta maailman ihmiset alkaa nähdä meitä uskovia "yhdeksi" Kristuksessa ja alkaa ymmärtää ja tulee uskoon.\nJeesuksen rukouksen mukaan maailman ihmiset eivät enää näkisi meitä helluntailaisiksi, luterilaisiksi, vapaaseurakuntalaisiksi ja muiksi herätysliikkeiksi (niiden olevien seurakunnan häpeällisissä hajaannuksen tiloissa), vaan yhdeksi Kristuksessa, niin me olemuksellamme toisimme esille Kristuksen, jota maailman ihmiset näkisivät ja tulisivat uskoon.\nJeesus rukoili, että Jumalan Sanan totuus alkaa pyhittää meitä, niin totuuden tuntemisen rinnalla me ojentaudumme ja kasvamme ulos kaikista, mitkä tulee ihmisviisauden perusteella ja pyhitymme totuudessa, niin silloin totuuden tuntemisen kautta me olisimme täydellisesti yhtä (yksi) Kristuksessa, niin maailman ihmiset alkaisivat ymmärtää ja tulisivat uskoon.\nSamalla tavalla, kuin alkuseurakunnan aikana ihmiset näkivät apostoleita ja uskovia yhdeksi Kristuksessa, 3000 ihmistä tuli uskoon ja siten 5000 uskoon.\nSeurakunnan häpeällisen hajaannuksen tiloissa olevat vapaat herätysliikkeet ja luterilainen yhteisö opettavat seurakunnattomuudesta ja uskovat seurakunnattomuuden opetusta, se opetus ei kuitenkin löydy Raamatusta. Seurakunnattomuuden takia he hyväksyvät seurakunnan hajaannuksen tilaa ja luulevat, että se on raamatullinen seurakuntakäsitys, siksi he eivät elä totuuden mukaan, koska he elävät ihmisviisauden varassa.\nMinä mainitsin unen, jonka kautta okkultismin verhoutuneet henkivallat syyttävät minua ja ovat vihaisia minulle, koska saatana suuttui minulle siitä, että toin nämä asiat totuuden valoon. Siten saatana repi hiuksiani ja käskin lopettamaan, niin äkisti se lakkasi ja katosi salamannopeasti jo samoissa sekunneissa, kun käskin lopettamaan ja siten tuli ihmeellinen rauha, joka vallitsi minua.\nNo ei tällä katsota "henkilöön", vaan tulisi pitää huolen, että sydän olisi sellainen, joka otettaisiin vastaan rakkautta totuuteen ja tutkittaisiin Raamattua avoimin ja tutkivin mielin, onko asia näin ja rukoiltaisiin ymmärrystä ja sitä, mitä Jumala tahtoo opettaa.\n« Viimeksi muokattu: 23.08.19 - klo:12:05 kirjoittanut rupattelija »\n« Vastaus #40 : 23.08.19 - klo:12:28 »\nLainaus käyttäjältä: rupattelija - 23.08.19 - klo:11:43\nEn kannata. Aiempien viestieni perusteella pitäisi olla ilmiselvää, että kritisoin sitä vahvast.\n« Vastaus #41 : 23.08.19 - klo:12:31 »\nKiitos, Natanael, että oikaisit sen asian. Nyt pääsimme yhteisymmärrykseen. En minäkään kannata sitä.\nNo seuraavaksi koitetaan käsitellä se pieni asia kerrallaan ja näin tällä tavalla pääsemme yhteisymmärrykseen.\n« Vastaus #42 : 23.08.19 - klo:12:32 »\nLainaus käyttäjältä: jäsen103 - 23.08.19 - klo:08:04\nMissä on määritelty, että tapahtumien pitäisi tapahtua samalla hetkellä kuin sinetit avataan?\nMissä kerrotaan mitä kirjaan on kirjoitettu?\n« Vastaus #43 : 23.08.19 - klo:13:09 »\nNatanael, en vielä ole perehtynyt sinettien juttuun ja nyt tällä hetkellä minulla on oma vaihe, jonka kautta kasvan ja ojentaudun totuuden tuntemisen rinnalla. Mutta uskon kyllä, mitä Raamattu sineteistä opettaa.\nLopunajan viimeisinä päivinä puhdistetaan pois kaikesta, mitkä tulee ihmisviisauden perusteella ja totuuden tuntemisen rinnalla kirkastutaan ja heitä koetellaan, eli heidän uskoaan ja heidän rakkautta totuuteen koetellaan. En kirjoita siksikään, ikäänkuin et olisi tietoinen asiasta, vaan tuon esille sen, minkä sinä jo tiedät.\nDan. 12:9 Niin hän sanoi: "Mene, Daniel, sillä ne sanat pysyvät lukittuina ja sinetöityinä lopun aikaan asti.\nMutta toisaalta Raamattu puhuu, ettei aikakausista tartte tietää. Vain yksi Isä tietää, milloin Jeesus tulee.\n1Tess. 5:1 Mutta aikakausista ja määrähetkistä ei teille, veljet, ole tarvis kirjoittaa;\nTuossa 2 jakeessa Raamattu opettaa Herran Jeesuksen tulemuksen tapahtuvan "yöaikaan", joka tarkoittaa lopunajan synnin pimeää aikakautta, kun laittomuus on saanut täyden vallan maan päällä.\nNatanael, olen kuullut, että 7 vuoden aikakausi tarkoittaa Jeesuksen maanpäällistä vaellustehtävää ja 3,5 vuoden aikakausi vihanaikaa, johon uskovat joutuvat ja 3,5 vuoden päättyessä Jeesus tulee.\n« Vastaus #44 : 23.08.19 - klo:14:40 »\nLainaus käyttäjältä: Marjatta - 23.08.19 - klo:08:49\nMinulla oli ihan sama kysymys mielessa ja laitoinkin sen tanne mutta sitten poistin.


Padraig Harrington jo lähtökuopissa – ”En pelaa siellä, missä en usko voittavani” - Golfpiste.com\nPadraig Harrington jo lähtökuopissa – ”En pelaa siellä, missä en usko voittavani”\nTeksti Marko Kuivasaari Perjantaina 30. lokakuuta 2020\nPadraig Harringtonin menestyksen päivät isoilla kiertueilla ovat jo takanapäin. Vai ovatko? Kuva: Getty Images\nEuroopan Ryder Cup -joukkueen kapteeni suunnittelee jo uraansa Champions Tourin puolella.\nPadraig Harrington tiedetään tunnollisena kilpailijana, jolla on pelatessaan aina sata lasissa. Hän jos joku on sisäistänyt ajatuksen lähteä taistelemaan voitosta, kun oma nimi kuulutetaan ensimmäisellä lyöntipaikalla.\nHarrington on myös realisti, ja ymmärtää, että jossain vaiheessa on vain karistettava pääkiertueen pölyt jaloista. Irlantilainen on voittanut PGA Tourilla viimeksi vuonna 2015 ja Euroopan kiertueella vuotta myöhemmin, joten sisäistä neuvottelua on jo hetken aikaa käyty.\nVahvistusta ajatuksille on luultavasti saatu muutenkin tilastoja tutkimalla. Maailmanlistalla sijalla 329 oleva pelaaja on yltänyt sitten vuoden 2018 vain yhdessä kilpailussa kymmenen joukkoon.\n”Päämääräni on pelata siellä, missä luulen pystyväni voittamaan. Ei sen kummempaa ole. Joten jos minusta tuntuu, etten pysty voittamaan täällä, niin en pelaa täällä. En ole täällä huvikseni. Missä ikinä pelaankin, lähden siitä ajatuksesta, että voitan kilpailun. Tiedän sen, että jos lähden Champions Tourille, niin paluuta ei ole”, Harrington kertoi Bermudalla meneillään olevan PGA Tourin kilpailun yhteydessä.\nHarrington täyttää ensi vuoden elokuussa 50 vuotta, joten hänellä on oikeus kilpailla Champions Tourilla vasta noin 10 kuukauden kuluttua. Kiertueella alkaa olla yhä enemmän hänen aikalaisiaan; tuoreimmista kilpakumppaneista viisikymppisten kiertueella ovat huseeranneet Jim Furyk ja Phil Mickelson, jotka tosin edelleen pelaavat myös PGA Tourilla.\n”Katson nykyään ennen PGA Tourin kisoja Champions Tourin kisojen tulokset. Ehkä se jotain kertoo ajatusmaailmastani.”\nEnnalta ajatellen pitkälyöntiselle Harringtonille on luvassa kissanpäivät Champions Tourilla. 54 reiän turnausten voittotulokset pyörivät -20:n tuntumassa, mikä kertoo kenttien helppoudesta ja lyhyydestä verrattuna isoihin kiertueisiin.\n”Olen nähnyt kavereita, jotka ovat löytäneet Champions Tourilla uuden kevään puttipelissään. Toivon, että minulle käy samalla tavalla”, mietti Harrrington paljastaen samalla pelin suurimman ongelmakohtansa.\nKaikesta huolimatta kolminkertaisen major-voittajan otteet näyttävät kohentuneen syksyn edetessä. Hän saavutti aiemmin tässä kuussa pelatussa Scottish Openissa ensimmäisen top 10 -sijoituksensa kahteen vuoteen, ja oli pari viikkoa sitten käydyssä Scottish Championshipissä 14:s.\nMyös Bermudassa torstaina käyntiin pyörähtänyt PGA Tourin kilpailu alkoi hänen osaltaan mukavasti, sillä tulos 67 (-4) riittää 18 reiän jälkeen top 15 -sijoitukseen. Parhaiden eurooppalaisten joukossa, Englannin Danny Willett ja Skotlannin Russell Knox pelasivat saman tuloksen.\nBermuda Championshipin kärjessä on tuloksen 63 (-8) iskenyt ja viime aikoina pirteästi pelannut USA:n Peter Malnati.\nMuutettu 30.10. klo 14.41 tieto pelaajan ikäkelpoisuudesta PGA Tour Champions -kiertueelle, jonka kilpailuihin voi osallistua vasta täytettyään 50 vuotta, ei saman vuoden alussa, kuten jutussa aiemmin mainittiin.\nlokakuu 30, 2020 12:07\nKäsittääkseni pelioikeus Champion Tourille on vain 50-vuotta täyttäneillä, siis päivästä, jolloin täyttää 50 eikä sen vuoden alusta, jolloin täyttää 50 vuotta !\nlokakuu 30, 2020 14:44\nKiitos kommentistasi, Aphibarn. Olet oikeassa, tieto korjattu juttuun.


Samsung 2018 QLED TV • Tulokset • Smartson\nHaluatko, että muukin kuin kuva ja ääni tekevät vaikutuksen? Samsung on nyt esitellyt upouuden 65-tuumaisen QLED Q9 -television. Kehittyneen teknologian ansiosta televisiosi sulautuu olohuoneeseen. Voit valita taustaksi luontokuvan, sään tai ajan! Pohjoismassa 40 henkilöä on saanut testata tätä televisiouutuutta ja arvostella sekä jakaa kokemuksiaan täällä.\nTuote Samsung 2018 QLED TV\nOVH 3 999 EUR\nSinun hintasi 2 399 EUR\nHakemusten lukumäärä 248\nTestijakso Touko - syyskuuta 2018\nTestin järjesti Smartson. Testaajien tehtävänä on kokeilla tuotetta ja jakaa kokemuksensa ulkoisilla arvostelusivuilla, yhteisessä blogissa ja sosiaalisen median kanavien kautta. Testin jälkeen tuote arvioitiin lomakkeella ja sille muodostettiin suosituskerroin.\nTestaajien mielipiteitä - Samsung 2018 QLED TV\nSamsungin uutuus on saanut valtavasti kehuja testaajilta. Käyttökelpoiset hienoudet ja innovatiiviset toiminnot ovat tarjonneet uuden katseluelämyksen. Ääni saa enemmän kuin hyväksytyn, mutta testaajien mielestä suurimman wow-elämyksen saa aikaan television korkea kuvanlaatu, sillä värit, mustan sävyt, terävyys ja kirkkaus koetaan loistavan hyviksi. Suurin osa testaajista on samaa mieltä siitä, että tämä on yksinkertainen ja helppokäyttöinen televisio – asennuksesta käyttöön.\n93 % käyttäjistä suosittelee (28 testaajaa)\nTV on helppo asentaa ja käyttää. OneConnectBox on kätevä, kun TV:hen tarvitsee liittää vain virtajohto. Kuvanlaatu on upea ja värit toistuvat tarkasti. Ääni toistuu myös laadukkaasti.\nSuosittelen tätä televisiota ihan jokaiselle, koska se on mielestäni täydellinen. Se on suunniteltu niin pieteetillä, että kaltaiseni perfektionistikaan ei löydä siitä parannettavaa.\nTärkeintä televisiossa on huippuluokan kuva, ja tässä se on todella huippua. Käytettävyys on moitteetonta. Itselle piti vaihtaa takuuna paneeli pikselivikojen takia, ja se hoitui kivuttomasti.\nTietoja yritykseltä Samsung\nEnää ei tarvitse kokoontua pienen ja huonolaatuisen kuvaruudun ääreen, eikä harmistua johtosotkuista. Samsung QLED TV antaa mahdollisuuden uppoutua suosikkiviihteeseesi. Syvät mustan sävyt, loistavat värit ja suuri kuvaruutu antavat mahdollisuuden nauttia todenmukaisesta kuvanlaadusta riippumatta huoneen valaistuksesta tai etäisyydestä televisioon. Se on enemmän kuin vain televisio.\nEi tyhjää mustaa kuvaruutua – Ambient Mode auttaa taikomaan suuren mustan kuvaruudun piiloon, kun et katsele televisiota. Televisio voi tällöin näyttää kaunista visuaalista sisältöä tai pitää sinut ajan tasalla säätiedoista.\nTarvitaan vain yksi johto – One Invisible Connection auttaa muuttamaan johtosotkut siistiksi asennukseksi. Läpinäkyvää johtoa tuskin huomaa seinältä ja sekä virta että liitännät ulkoisiin laitteisiin hoidetaan saman johdon kautta.\nVuorokauden ajasta riippumatta – liiallinen auringonvalo tai huoneen pimeys eivät häiritse Samsung QLED TV:n katselua. Syvemmät mustan sävyt korostavat jokaista kuvan yksityiskohtaa, joten huoneen valaistus ei vaikuta katseluelämyksiin.


...Koirain kätkö: Lätkällä, ilman lätkää, kaverin kanssa, lelulla tai miten vaan voi\nLätkällä, ilman lätkää, kaverin kanssa, lelulla tai miten vaan voi\nTarkoituksena on nyt toteuttaa Indyn kontakteilla erilaisia palkkausmenetelmiä. Ilman lätkää alkaa himmaaminen(joka tosin johtuu miun pääkopasta ja siitä enemmän kohta..) ja lätkällä varma kontakti. Kokeiltiin myös että Umppa palkkaa kontaktilla. Lätkä on Indylle se fokusoinnin kohde eikä kontakti, ja siis nimenomaan se lätkä ei ne namit siinä lätkällä.\nJa miten voikaan pieni lätkä vaikuttaa niin paljon ohjaajan käyttäytymiseen. Jos mie tiedän lätkän olevan paikallaan suoritus ja miun oma käskytys hyvää enkä painosta koiraa. Jos taas tiedän ettei lätkää ole muuttuu käskytys kovaksi ja paineistan siten tahattomasti koiraa. Ja kun mie en tiiä onko sitä lätkää vai ei niin suoritus on kuin lätkän kanssa vaikkei sitä olisikaan. Miun pitää siis opetella positiivista ohjaamista ja yrittää luopua siitä kovuudesta koska Indy ei sitä tarvihe. Tai toinen vaihtoehto on opettaa koiralle se kontakti niin varmaksi ettei se äänen sävy vaikuta, mutta se vois olla Indyn kanssa hankalaa. Voi olla kun miun psyykkinen puoli ohjaamisessa on kunnossa niin sitte päästään etenemään. Töitä se teettää mutta lopussa kiitos seisoo.\nPuomin kanssa on ollu tässä taannoin vähä kikkailemista, mutta ilostuttaa kovasti tänään tehdyt hienot puomit. Ja samaten oli myös niin hyvää menoa ratapätkällä ettei voi muutakun olla iloinen. A:n kontakteissa ei oo mitää ongelmaa ja mie siinä sitte vissii luotan tarpeeks ja käsky riittävän kevyt. Keinulla se problematiikka on. Mutta saa ihailla miten toi nuori koira lukee ohjausta! Aika kimpale! :-)\nJa nii, HYVÄ SUOMI!! Me ollaan nyt sitte toista kertaa maailmanmestareita jääkiekossa(ja siitä edellisestä kerrasta ei kyllä niitä muistikuvia oikeen olekkaa. ;-))\nLähettänyt Inkeri klo 22.53\nSomeron paimennus 21.-22.5.11\nLätkällä, ilman lätkää, kaverin kanssa, lelulla ta...